b'\n_START_ARTICLE_\nGoran Dragi\xc4\x87\n_START_SECTION_\nZa\xc4\x8detek\n_START_PARAGRAPH_\nDragi\xc4\x87 je za\xc4\x8del svojo pot poklicnega ko\xc5\xa1arkarja leta 2003 pri starosti 17 let v drugi slovenski ligi pri klubu Ilirija Ljubljana. Naslednji dve leti je za ljubljanski KD Slovan nastopal v slovenski in Jadranski ligi. Ravno z izjemnimi predstavami pri Slovanu je opozoril ko\xc5\xa1arkarske strokovnjake nase tudi izven meja Slovenije.\n_START_SECTION_\nEvropa\n_START_PARAGRAPH_\nLeta 2006 se je preselil v \xc5\xa0panijo, ko je podpisal za klub TAU Ceramica, ki je mladega Dragi\xc4\x87a posodil naprej v CB Murcia, da si je nabral izku\xc5\xa1enj igranja v dokaj mo\xc4\x8dni ko\xc5\xa1arkarski ligi, \xc5\xa1panski ligi ACB. _NEWLINE_Naslednje leto se je kot posojen igralec vrnil v Slovenijo in za ljubljansko Olimpijo uspe\xc5\xa1no odigral na treh frontah: poleg slovenskega prvenstva in Jadranske lige tudi v Evroligi.\n_START_SECTION_\nNBA\n_START_PARAGRAPH_\nUdele\xc5\xbeil se je nabora leta 2008 lige NBA, kjer ga je v drugem krogu kot 45. po vrsti izbrala ekipa San Antonio Spurs. Spursi so pravice zanj prodali v Arizono, ekipi Phoenix Suns. Tam je Dragi\xc4\x8d kot novinec dobil odli\xc4\x8dnega mentorja v organizatorju igre, kanadskem ko\xc5\xa1arkarju Stevu Nashu. V svoji drugi NBA sezoni je zablestel in dosegel tudi rekord slovenskih ko\xc5\xa1arkarjev po dose\xc5\xbeenih to\xc4\x8dkah, saj je na tekmi proti ekipi Utah Jazz dosegel kar 32 to\xc4\x8dk in tako presegel prej\xc5\xa1njega slovenskega rekorderja Bena Udriha. Trener Sunsov mu je dajal vedno ve\xc4\x8djo minuta\xc5\xbeo in s tem tudi ve\xc4\x8d prilo\xc5\xbenosti za igro. Kljub temu so ga 24. februarja 2011 Phoenix Suns v menjavi poslali k ekipi Houston Rockets, v zameno pa so dobili izbor na NBA draftu in branilca Aarona Brooksa. V Houstonu se je izkazal, zato so ga Sunsi po odhodu Nasha v L.A. vzeli nazaj. V sezoni 2012/13 je postal prvi organizator igre Phoenix Sunsov. Tam je igral odli\xc4\x8dno, kar je bilo v preteklosti zaradi \xc5\xa1ibke podpore igralcev pogosto premalo izra\xc5\xbeeno._NEWLINE_V sezoni 2009/2010 je dosegal povpre\xc4\x8dno 8,2 to\xc4\x8dke in 2,4 asistenc na tekmo in je bil za Udrihom trenutno drugi najuspe\xc5\xa1nej\xc5\xa1i slovenski NBA-jevec. Je pa oba v tistem \xc4\x8dasu s svojo vlogo pri vodilnih NBA klubih ter s \xc5\xa1tevilom dobljenih prstanov presegel nekdo drugi, in sicer Ra\xc5\xa1o Nesterovi\xc4\x87._NEWLINE_V sezoni 2013/2014 je zablestel s Phoenix Sunsi, ki so bili pred sezono postavljeni kot ena najslab\xc5\xa1ih ekip v ligi NBA. Na koncu sezone so se po zaslugi Gorana Dragi\xc4\x87a borili za kon\xc4\x8dnico, vendar so jo za las zgre\xc5\xa1ili, saj so pristali na 9. mestu zelo izena\xc4\x8dene Zahodne konference. "Gogi" je v sezoni v povpre\xc4\x8dju dosegal 20,3 to\xc4\x8dke, 5,9 asistenc, ob ve\xc4\x8d kot 50% metu iz igre in ve\xc4\x8d kot 40% izza \xc4\x8drte za 3 to\xc4\x8dke. Dragon, kot ga kli\xc4\x8dejo v ligi NBA, je za las zgre\xc5\xa1il tudi All star tekmo oz tekmo zvezd. Veliko zvezdnikov lige, recimo Kevin Durant, je javno pred novinarji dejalo, da si Goran Dragi\xc4\x87 zaslu\xc5\xbei mesto na tekmi zvezd. Goran je sicer bil na tekmi zvezd, vendar je bil prisoten le v spretnostni igri. Na koncu sezone 2013/14 so ko\xc5\xa1arkarski strokovnjaki uvrstili Gorana v 3. ekipo celotne lige NBA All,  hkrati pa je Goran Dragi\xc4\x87 postal tudi Most improved player v ligi NBA  v sezoni 2013/14, torej igralec, ki je najbolj napredoval iz prej\xc5\xa1nje sezone. Sezona 2014/2015 je bila turbolentna, saj odnosi v ekipi niso bili najbolj\xc5\xa1i. Delo management fran\xc5\xa1ize Phoenix Suns pa niso obrodilo sadove. Neobi\xc4\x8dajen poskus igre s tremi organizatorji igre se je kon\xc4\x8dal tako, da je prav Goran Dragi\xc4\x8d zahteval menjavo v drug klub, na kar so Phoenix Suns morali pristati, saj bi v nasprotnem primeru ob koncu sezoni lahko \xc5\xa1el v drug klub brez nadomestila. Miami Heat se je zdel idealno mesto za igranje v kon\xc4\x8dnici, a so ga pretresale hude te\xc5\xbeave s po\xc5\xa1kodbami. Posledi\xc4\x8dno je Goran Dragi\xc4\x8d \xc5\xa1e enkrat ve\xc4\x8d ostal brez kon\xc4\x8dnice v NBA. V sezoni 2016/2017 je Miami izgubil dva zvezdnika, Wadea in Boscha. Dragi\xc4\x87 je postal vodilni igralec med starej\xc5\xa1imi \xc4\x8dlani ekipe. _NEWLINE_Februarja 2017 je presegel \xc5\xa1tevilo 3.000 podaj dose\xc5\xbeenih na vseh dosedanjih tekmah lige NBA. _NEWLINE_Februarja 2018 je bil prvi\xc4\x8d uvr\xc5\xa1\xc4\x8den na tekmo vseh zvezd (All stars) kar mu je uspelo kot prvemu Slovencu in \xc5\xa1ele osmemu ali devetemu Evropejcu. Tam je nastopil 18. februarja kot rezervist in v enajstih minutah igranja zabele\xc5\xbeil dve to\xc4\x8dki z metom iz igre 1/3. Temu je dodal \xc5\xa1e 4 skoke in eno podajo. S tem je postavil nov mejnik v zgodovini slovenske ko\xc5\xa1arke. Njegova ekipa je na tej tekmi slavila zmago s 148 proti 145._NEWLINE_Prav tako februarja 2018 je bil po izboru italijanskega \xc5\xa1portnega \xc4\x8dasnika La Gazzetta dello Sport izbran za najbolj\xc5\xa1ega evropskega ko\xc5\xa1arkarja za leto 2017. Na glasovanju, kjer izbirajo tri najbolj\xc5\xa1e v preteklem letu, so ga izglasovali za najbolj\xc5\xa1ega kar mu je uspelo kot prvemu Slovencu, dru\xc5\xbebo pa mu je na drugem mestu delal Luka Don\xc4\x8di\xc4\x87. Tako sta bila skupaj prva Slovenca, ki sta bila izbrana na tej presti\xc5\xbeni nagradi, ki jo podeljujejo vsakoletno vse od leta 1979.\n_START_SECTION_\nZlat \xc5\xbee z mladinci\n_START_PARAGRAPH_\nDragi\xc4\x87 je osvojil zlato medaljo na EP za mlade do 20 let leta 2004 z  ekipo mladincev. Prav tako je igral leta 2005 na EP za mlade do 20 let.\n_START_SECTION_\n\xc4\x8clanska reprezentanca\n_START_PARAGRAPH_\nLeta 2006 se je Dragi\xc4\x87 udele\xc5\xbeil krstnega nastopa slovenske reprezentance na turnirju za Svetovno prvenstvo v ko\xc5\xa1arki. Na svetovnem prvenstvu v ko\xc5\xa1arki 2006, ki je bilo na Japonskem, je ekipa osvojila 12. mesto. Komaj dvajsetletni Dragi\xc4\x87 pa je le malo igral, trener reprezentance Ale\xc5\xa1 Pipan ga je imel zraven zato, da bi si mladi ko\xc5\xa1arkar nabral izku\xc5\xa1enj ki jih bo lahko kasneje uporabil._NEWLINE_Igral je tudi na EP 2007 in EP 2009, kjer je Slovenija osvojila zgodovinsko 4. mesto. Vendar \xc5\xbeal z grenkim priokusom, saj je bilo mnogo vrhunskih igralcev po\xc5\xa1kodovanih, med njimi tudi Goran sam, poleg pa \xc5\xa1e Smodi\xc5\xa1 in B. Udrih  in tako ekipa sploh ni nastopila v polni postavi. Na Evropskem prvenstvu 2013 v Sloveniji, kjer je na\xc5\xa1a izbrana vrsta pod vodstvom selektorja Bo\xc5\xbeidarja Maljkovi\xc4\x87a, dosegla odli\xc4\x8dno 5. mesto, je bil Goran Dragi\xc4\x8d izbran med najbolj\xc5\xa1o peterko prvenstva (kot desno krilo). EP 2015, ki je bilo organizirano v ve\xc4\x8d dr\xc5\xbeavah (Hrva\xc5\xa1ka, Nem\xc4\x8dija, Francija), se ni udele\xc5\xbeil iz osebnih razlogov (rojstvo otroka, zahteve Miami Heat po sklenitvi bogate pogodbe). Na EP 2017 je s \xc4\x8dlansko reprezentanco postal evropski prvak in si kot prvi slovenski ko\xc5\xa1arkar prislu\xc5\xbeil nagrado za najkoristnej\xc5\xa1ega igralca turnirja (MVP).\n_START_SECTION_\nZasebno\n_START_PARAGRAPH_\nGoran je otrok srbskega o\xc4\x8deta in matere slovenke. Poleg sloven\xc5\xa1\xc4\x8dine govori \xc5\xa1e srbsko, \xc5\xa1pansko in angle\xc5\xa1ko. Avgusta 2013 se je poro\xc4\x8dil z ve\xc4\x8dletno prijateljico Majo. V novembru tega leta je dobil prvega otroka, sina z imenom Mateo. Avgusta 2015 je bila rojena h\xc4\x8derka Victoria, Goranov drugi otrok. Njegov brat Zoran Dragi\xc4\x8d je prav tako ko\xc5\xa1arkar, skupaj sta eno sezono (2014-15) prebila tudi v NBA (Phoenix Suns, Miami Heat). Nato pa sta se njuni karieri zopet lo\xc4\x8dili saj je Zoran od\xc5\xa1el iz NBA in nadaljeval v ruskem Evroliga\xc5\xa1u Khimkiju in za tem v Milano.'